KOMISSION ASETUS (EY) N:o 1438/97,
annettu 23 päivänä heinäkuuta 1997,
melonien kaupan pitämisen vaatimuksista poikkeamisesta Espanjan osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2200/96 (1) ja erityisesti sen 3 artiklan 3 kohdan,
sekä katsoo, että
melonien ja vesimelonien kaupallisista vaatimuksista 16 päivänä kesäkuuta 1997 annetussa komission asetuksessa (EY) N:o 1093/97 (2) vahvistetaan näiden tuotteiden pakkausta ja merkintää koskevat yksityiskohtaiset säännökset,
asetuksen (EY) N:o 2200/96 3 artiklan 3 kohdassa säädetään mahdollisuudesta poiketa voimassa olevista vaatimuksista sellaisissa tapauksissa, joissa tietyn seudun hedelmiä ja vihanneksia myydään tämän seudun vähittäiskaupassa yleisesti tunnettuun, perinteiseen paikalliseen kulutukseen,
muotonsa vuoksi tiettyjä Espanjassa tuotettuja melonilajikkeita myydään perinteisesti paljoustavarana tuotantoalueella eli sen jälkeen, kun ne on kuormattu suoraan kulkuneuvoon tai sellaiseen osastoon; on aiheellista sallia tällainen poikkeaminen tietyillä Espanjaan kuuluvilla alueilla, ja
tässä asetuksessa säädetyt toimenpiteet ovat tuoreiden hedelmien ja vihannesten hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Poiketen siitä, mitä komission asetuksen (EY) N:o 1093/97 liitteessä I määrätään Espanjassa tuotettuja pitkänomaisia meloneja voidaan tuotantoalueella myydä paljoustavarana vähittäiskaupassa.
2. Sovellettaessa 1 kohtaa jokaisesta erästä on oltava asiakirjassa ja tarvittaessa asetuksen (EY) N:o 2200/96 5 artiklan 2 kohdassa tarkoitetulla näkyvällä paikalla muiden vaadittavien merkintöjen lisäksi seuraava merkintä: "Myytäväksi vähittäiskaupassa yksinomaan . . . (tuotantoalueella)",
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 23 päivänä heinäkuuta 1997.